b'\n_START_ARTICLE_\nMina Mojtahedi\n_START_SECTION_\nBakgrunn\n_START_PARAGRAPH_\nMojtahedi er f\xc3\xb8dt i Iran, og har iransk far og finsk mor. De flyttet til Skottland da hun var 6 \xc3\xa5r gammel. Hennes handicap skyldes en ryggmargsskade hun fikk da hun var 13 \xc3\xa5r gammel. _NEWLINE_Hun har en bachelorgrad i engelsk filoligi fra Universitetet i Helsingfors, og en mastergrad i ern\xc3\xa6ring. I tillegg har hun en Ph.D i ern\xc3\xa6ring fra University of Illinois. Hun spilte rullestolbasketball i Finland f\xc3\xb8r hun flyttet til USA, men da hun forstod niv\xc3\xa5et p\xc3\xa5 rullestolbasketball ved University of Illinois valgte hun \xc3\xa5 flytte dit, for \xc3\xa5 satse p\xc3\xa5 denne idretten. Hun flyttet dit i 2003 og spilte for University of Illinois, og p\xc3\xa5 slutten av studiene sine spilte hun ogs\xc3\xa5 profesjonelt rullestolbasketball i Tyskland, for laget RSV Lahn-Dill, fra 2010 til 2012. Da hun sluttet med rullestolbasketball begynte hun med rullestolcurling. _NEWLINE_Hun har bl.a. jobbet for University of Illinois i en \xc3\xa5rrekke, men bor i dag i Helsingfors i Finland, og jobber for The Threshold Association, som er en organisasjon som arbeider for funksjonshemmede.\n_START_SECTION_\nKarriere\n_START_PARAGRAPH_\nMojtahedi representerte Finland ved de Paralympiske sommerleker 1996 i Atlanta i USA. Hun deltok i T53-klassen p\xc3\xa5 b\xc3\xa5de 100, 200 og 800 meter, men kom sist i sitt semifinaleheat p\xc3\xa5 alle tre distansene, og n\xc3\xa5dde ikke finalen. Hun deltok ogs\xc3\xa5 p\xc3\xa5 maraton (T52-53), der hun kom p\xc3\xa5 12.-plass._NEWLINE_Innen rullestolbasketball ble hun USA-amerikansk mester i 2004, 2006 og 2008, og hun var med og vinne World Masters Cup i 2010. Hun vant det tyske mesterskapet og cupen i 2011. De vant ogs\xc3\xa5 Champions Cup, som er europamesterskapet for klubblag. _NEWLINE_Hun kom p\xc3\xa5 2.-plass ved det finske mesterskapet i rullestolcurling i 2013, med laget Hyvink\xc3\xa4\xc3\xa4n Curling, og hun vant Turku Open samme \xc3\xa5r med laget PT Maajoukkue. _NEWLINE_Ved VM i rullestolcurling 2013 var han reserve. Vesa Hellman var skip i VM, og de endte p\xc3\xa5 7.-plass i round robin-runden, og gikk dermed ikke videre til sluttspillet. Hun var ogs\xc3\xa5 reserve i rullestolcurling under Paralympiske vinterleker 2014, der Finland kom p\xc3\xa5 10.-plass.'